Néese idécanáamité yàanàaca yái èeri wàacatáipinácawa lamá yáacubàa ída manuíri irìcu,
Italia yàasu cáli nérépiná,
yá nèepùadacaté Pablo,
áibanái presunái nacái,
Julio irí,
abéeri úwinái íiwacali,
náiwitápu níái rey yàasu úwinái íipidenéeyéica Augusta.
Yá walicùacatéwa abéeri ída manuíri Adramitio irìculé,
iyaméeripinácaté yàacawa Asia íidalutalená néenibàa.
Yá wàacatéwa,
yá nacái,
Aristarco yàacatéwa wáapicha,
yái Tesalónica ìyacàlená mìnalica,
Macedonia yàasu cáli néeséerica.
Iná mapisáináami,
yá wàanàacaté Sidón ìyacàlená néré.
Quéwa Julio imànicaté cayábéeri Pablo irí,
íná imàacacaté ipáchiaca iicácalénáiwa nàacaténá nacái irí wawàsi imáapuèri.
Yá namichàidacaté wèela,
wamusúacaténáwa Sidón ìyacàlená néese.
Quéwa wàacatéwa iwàwata Chipre ìwalibàata,
cáuli ipùacáináté wáipunita.
Néese idécanáamité wachàbacawa Cilicia yàasu cáli yáalimábàa,
Panfilia yáalimábàa nacái,
yá wàanàacaté Mira íidalutalená néré,
Licia yàasu cáli néré.
Yá néenicaté úwinái íiwacali yàanàa abéeri ída manuíri Alejandría ìyacàlená néeséeri,
yèeripinátéwa Italia yàasu cáli néré.
Yá walicùacatéwa irìculé.
Yá wàacaté wàacawa madécaná èeri,
quéwa éeréta.
Iná càulenéeri wawàsi iyú wàanàaté Gnido ìyacàlená yáalimábàa,
cáuli ipùacáináté wáipunita.
Yáté wàacawa Salmón yáalimábàa,
iwàwata Creta ìwalibàa.
Yá wàacatéwa éeréeri iyú mawiénibàata iwàwata idùlepi irí.
Néese,
yá wàanàacaté abéeri íidaluta néré íipidenéerica “Iidalutanái Cayábéeyéi”,
ìyéerica mawiénita yàcalé Lasea irí.
Yá idécaté ichàbacawa madécaná èeri,
yá nacái,
caiyéininácaté yái àyapuca.
Iná idécáináté ichàbacawa yái èeri náidacatáica nayáacalé íichawa,
yá mawiénicaté unìabe yàanàaca.
Iná yéewa Pablo yàalàacaté nía.
Yá íimacaté nalí:
“Píacué asìanáica,
máiníca caiyéinináca nuicáca yái àyapuca.
Iná wàacanáamiwa mamáalàacata,
yá cáanáipináca wáidani yúucacawa,
wàasu nacái.
Càmita abéeri wàasupinácata,
cáanái nacái wéetápinácawa.”
Quéwa càmita úwinái íiwacali yeebáida Pablo irí,
yeebáidacáiná máiní irí yái itéerica ída íiwitápu,
irí nacái yái ída íiwacalináca.
Iná càmicáináté cayába yái íidalutaca néeni,
wachàbáidáanápiná néeni unìabe cáuli íicha,
yá abédanamacaté nawàwa madécaná,
wàanàapináwa yàcalé Fenice íidalutaléná néré,
wachàbáidacaténá néeni unìabe yái asáicatáiseca waicáca èeri imusúacawa.
Néese,
yáté cáuli ipùaca síisàade cuculíawa èeri ìwali,
yá nayúunáidacaté cayábapináca wàacawa.
Yá namichàidacaté yái ída yàabáidáanáca úni yáaculé,
yá wàacatéwa iwàwata ìwalibàata.
Quéwa càmicaalítàacá idé wàacawa déecu,
yáta cáuli cachàiníiri ipuèrica depúawáise alépináde èeri imusúacatáisecawa.
Iná cáuli iwesíacáináté yái ídaca mamáalàacata,
càmicáináté wáalimá wamachacàniaca íidacua cáuli íipunita,
yá wamàacacaté itéca wía.
Yá cáuli itécaté wía,
càita wàanàaca abéechúa iwàwata Clauda yáalimábàa,
càmicatáica máiní cáuli ipùaca cachàini.
Yá néenicaté,
wamichàida càulenéeri wawàsi iyú,
úái ída achúméechúaca nadacuèchúacaté wáamiwáisewa.
Iná idécanáami nalicùadaca úa,
yá nadacùacaté ída manuíri iwéré úa dàalawaca,
ipíchaná ída manuíri isubèriacawa.
Yáté cáaluca nía macáita,
ipíchaná nàabácawa càina mèetéeri iwéré íipidenéerica Sirte.
Yá nalicùadacaté yái wèelaca,
yá namàacacaté cáuli iwesía yái ídaca alénácaalíta yàawa.
Quéwa mapisáináami,
yá quéwanáta cáuli cachàiníiri ipùaca wía mamáalàacata.
Yá idàbacaté náucaca ída manuíri yàasu íisasimi úni yáaculé,
misàacaténá quirítani.
Iná máisiba èeri idénáami,
yáté wáucaca úni yáaculé macáita níái ída manuíri yàasumi imíanaméerica.
Iná madécaná èerité,
càmita waicá èeri quirínama,
dùlupùtanái nacái.
Quéwa yái cáuli cachàiníirica,
quéwanéerita ipùaca wía.
Yá wayúunáidaca càmita wadépiná wachúuliacawa quirínama.
Iná canácáináté wayéeri madécaná èeri,
yá Pablo imichàacaté ibàlùacawa wèewi,
yá íimacaté:
“Píacué asìanáica,
peebáidacaalítécué nutàacáita,
càmitaté wamusúawa iwàwata Creta néeseta.
Yá càmita wàuwichàawata.
Càmita nacái wàasu wawàsi yúucawata.
Quéwa núumacué pirí siùcade,
picácué achúma piwàwa,
canáta yéetéeripináwa wéenáca.
Quéwa yái ída manuírica,
yásí yúuquéeripináwa.
Cài núalíacawa,
bàwina catácáiná Dios yàasu ángel ìya núapicha,
yái nuíbaidéerica irí,
yàasuírica nacái núa.
Iná cài íimacaté nulí:
‘Pablo,
picá cáalu pía,
iwàwacutácáiná pìanàapináca César yàatalé.
Iná pìwalíisená,
yá Dios imàacapináca cáuca macáita,
níái yèeyéicawa píapicha.
Iná pichàiniadacuéwa.’
Núa,
manuíri iwàwa Dios iwéré,
íná núalía báisípinácata yái íimáanáca nulí.
Quéwa iwàwacutápináta wàanàaca wàabácawa abéechúa iwàwata iwéré.”
Iná idécanáamité wadènìaca catorce èeri wàacawa lamá Adriático yáacubàa,
abéeri táiyápi bamuchúami catá,
níái íibaidéeyéica ída manuíri irìcu,
yáté náalíaca mawiénica wía cáli irí.
Yá náalimáidacaté naicáwa úni idepuíwaca,
yá treinta y seis metroca idepuíwaca.
Néese wapíchalé quiríta,
yá yèepùacaté náalimáidaca àniawa.
Yá veintisiete metroca idepuíwaca.
Yá cáalucaté níái íibaidéeyéica ída irìcu,
ipíchaná wàanàaca íba iwéré tàunamái,
yá nacaláidacaté úni yáaculé báinúaca ída íibàaná yàapùa néese.
Yá nacái nacùacaté amaláca máadáini mesúnamáita.
Néese níái íibaidéeyéica ídalìcu,
yá nawàwacaté nachúuliacawa.
Yá nalicùadacaté nàyaca úni yáaculé úái ída achúméechúaca.
Quéwa càica namànica níawade iyúwa iwàwéeyéi icaláidaca ída íibàaná idacùa néré.
Yá Pablo yáalíacatéwa nàwali,
yá íimacaté úwinái irí,
náiwacali irí nacái:
“Nàacanáamiwa wáicha,
níái íibaidéeyéica chái ídalìcu,
yácué càmita yéewapiná pichúuliacawa.”
Néese,
yáté úwinái idalúaca ída achúméeri íiyaná,
yá namàacacaté ucaláacawa úni yáaculé,
yá uwatácatéwa.
Iná amalácanáamité yàacawa,
yá Pablo ichàiniadacaté wawàwa,
wayáacaténá wayáacaléwa macáita,
yá íimacaté walí:
“Siùcade,
idéca wadènìaca catorce èeri càmíiyéita idé iimáca cayába,
wacùacáiná wíawawa càinápinácaalí wàasu wawàsi ichàbacawa,
càmíiyéita nacái idé iyáa iyáacaléwa.
Iná nusutácué píicha wawàsi manuísíwata,
iwàwacutácué piyáaca piyáacaléwa pichàinipinácué quiríta.
Quéwa canácata yéetéeripináwa péenácuéca,
éwitacué abéeri píiwita ibáinápiná yúucawa.”
Iná idécanáamité càica íimaca,
yáté yeedáca pan,
yá yàacaté cayábéeri Dios irí wáacúalìcuta macáita.
Néese,
yá isupáca yéená,
yá iyáacaténi.
Néese,
yá wachàiniadacawa macáita,
yá nacái nayáacaté nayáacaléwa.
Iná docientos setenta y seis wenàiwicaté wía cài yàacatéwa ída manuíri irìcu.
Idécanáamité nayáaca cadénama,
yá náucacaté trigo isàcuniná úni yáaculé,
misàacaténá yái ídaca.
Néese idécaalíté amaláca,
yáté càmita náalía naicáca alénácaalíté cáliquéi càité wàanàaca.
Yá naicácaté abéeri isupá càina ìyacatalé.
Yá nérécaté náalimáida nawàlùadaca naicáwa yái ídaca,
náalimácaalí quéwata.
Yáté nadalúaca íibàaná íiyaná úni yáaculéta.
Yá nacái nawasàacaté téna íiyaná,
yái nacáwadáanáca ída yàapùa.
Yá nacái namichàidacaté abéeri wèela ída íidacua néesema,
iwesíacaténáwa yàacawa càina nérépiná.
Quéwa,
yáté íidacua yàabácawa càina iwéré dàalanama,
yá néenicata yàabáwa.
Yá càmita mùlimùli quirínamani.
Yá nacái yàapùa ibacácawa màladàca ichàini iyú.
Yá úwinái iwàwacaté inúaca níái presunáica,
ipíchanáté nachúuliacawa náicha,
namàlacaalìwa cáli iwéré.
Quéwa úwinái íiwitápu iwàwacaté icùaca náicha Pablo.
Ináté càmita ibatàa úwinái inúaca nía.
Yá úwinái íiwacali ichùulìacaté namàlacawa níái yáaliéyéica imàlacawa,
níacaténá idàba ipisìacawa ídalìcuíse,
namàlacaténáwa cáli iwérépiná.
Níái áibanái càmíiyéica yáalía imàlacawa,
yá nàapinácawa tabla íinata,
ída yéemanámi íinata nacái.
Iná càicaté wàanàaca macáita cáli iwéré.
Iná idécanáamité wàanàaca macáita cáli iwéré,
yá wáalíacaté íipidenáca Malta yái iwàwataca.
Iná níái néenisànaca,
yáté náipunitáidaca wía casíimáiri iyú.
Iná casalínicáináté máiní wàwali,
unía yúuwàacáinátéwa mamáalàacata.
Yá napucúadacaté walí quichái manuíri,
yá namáidacaté wàanabàa.
Néese,
yáté Pablo ìwacáidaca abénaméeyéi àacai míisíiyéi.
Iná yúucacanáamité nía quichái irìculé,
yá abéeri àapi ipìacatéwa quichái irìcuíse,
yá yaamíacaté icáapi ìwali.
Iná níái néenisànaca,
naicácaalíté àapi ichanàacawa icáapi ìwali,
yá náimacaté nalíwáaca:
“Yá asìaliquéi inuérité cáminá wenàiwica.
Iná éwita ichùulìacawa manuíri úni yáacuíse,
quéwa úái yùuwichàidéechúaca níái imàníiyéica báawéeri,
càmita umàacapiná cáucani.”
Quéwa,
yá Pablo icusúacaté icáapi ìwalíisewa yái àapica quichái irìculé,
yá càmita imàníiri irí báawéeri.
Iná macáita nacùacaté Pablo icáapi yéenacawa,
nacùacaté nacái yúuwàaca yéetácawa.
Quéwa idécanáami déecuca,
yá nacái canácata ichàbéeriwa irí báawéeri wawàsica,
yá áibacata náináidacawa,
yáté nayúunáidaca dioscani.
Iyacaté iwàwata íinata abéeri asìali íipidenéeri Publio,
náiwitápu macáita níái ìyéeyéica néeni,
idènièrité yàasu cálináiwa néenibàa.
Yá yeedácaté yàataléwa wía casíimáiri iyú máisiba èeri.
Yá néenialíca,
Publio yáaniri iculúa irìacawa,
íisuadéerite nacái,
iráitalimi iyú.
Yá Pablo yàacaté iicácani,
íná íibàacaté ìwali.
Yá idécanáamité itàaníca Dios yáapicha ìwali,
yá ichùnìacatéwa uláicái íicha.
Iná níái áibanái cáuláiquéeyéi iwàwata mìnanáica,
náalíacaalíté ìwali yái wawàsi Pablo imàníirica,
yáté nàanàaca yàatalé,
yá nacái ichùnìacaté nía.
Yá ìwalíiseca,
yáté nàaca walí madécaná wawàsi.
Iná wàacaalítéwa náicha,
yá nàacaté walí madécaná wawàsi yái wamáapuèrica.